คลังเปิดสายด่วน1689รับแก้หนี้นอกระบบ
กระทรวงการคลังเปิดสายตรง1689รับร้องเรียนแก้ไขหนี้นอกระบบ กรณ์เตรียมให้ บสย.ช่วยค้ำประกันลูกหนี้หลังพบปัญหาขาดคนค้ำ
5 ก.ค. 2553

กระทรวงการคลังเปิดสายตรง1689รับร้องเรียนแก้ไขหนี้นอกระบบ กรณ์เตรียมให้ บสย.ช่วยค้ำประกันลูกหนี้หลังพบปัญหาขาดคนค้ำ
นายกรณ์ จาติกวณิช รมว.คลัง กล่าวว่า กระทรวงการคลังได้เปิดสายตรง 1689 ไม่เสียค่าบริการ เพื่อรับเรื่องร้องเรียนแก้ไขหนี้นอกระบบ ทั้งในส่วนลูกหนี้ที่เคยลงทะเบียนไว้กับรัฐบาล และมีปัญหาที่ให้คลังเข้าไปประสานงานแก้ไข และลูกหนี้ที่ไม่ได้ลงทะเบียนแต่ต้องการให้ข้อมูลเพื่อที่จะให้กระทรวงการคลังดำเนินการแก้ไขต่อไป
สำหรับลูกหนี้นอกระบบที่มาลงทะเบียนจำนวนกว่า 1 ล้านราย มีการถอนตัวจากการลงทะเบียนจำนวน 4 แสนราย เข้าสู่กระบวนการเจรจา 6.5 แสนราย โอนหนี้เข้ามาอยู่ในระบบได้แล้วจำนวน 2 แสนราย และส่วนที่เหลืออยู่ระหว่างการดำเนินการให้เข้ามาอยู่ในระบบ
นายกรณ์ กล่าวว่า การแก้ไขหนี้นอกระบบยังมีปัญหาเรื่องการค้ำประกัน โดยลูกหนี้หาผู้ค้ำไม่ได้ ทางคลังจะให้บรรษัทค้ำประกันอุตสาหกรรมขนาดกลางและขนาดย่อม (บสย.) เข้ามาค้ำประกันกลุ่มลูกหนี้ให้กับธนาคารที่ปล่อยกู้ โดยต้องเสียค่าธรรมเนียม แต่ยังมีต้นทุนกว่ากู้นอกระบบ โดยจะเสนอเรื่องให้คณะรัฐมนตรีเห็นชอบในวันพรุ่งนี้
นายกรณ์ กล่าวว่า จะมีการเปิดลงทะเบียนแก้ไขลูกหนี้นอกระบบรอบ 2 โดยจะขอแก้ไขปัญหาหนี้นอกระบบในรอบแรกให้สำเร็จตามแผนที่ได้กำหนดไว้ภายในเดือน ก.ย. 2553 เสียก่อน เพราะจากการประเมินยังมีลูกหนี้นอกระบบยังไม่เข้าระบบอีกจำนวนมาก และจากการโครงการ 6 วัน 63 ล้านความคิด ของรัฐบาล พบว่าประชาชนร้องเรียนเรื่องปัญหาหนี้สินจำนวนมาก